# Shimeko Tanabe

Shimeko Tanabe
**Shimeko Tanabe** (japanski: 田部シメ子, *, Tanabe Shimeko*?; Hiroshima, 2. prosinca 1912. – Kamakura, 29. studenog 1930.) bila je jedna od ljubavnica japanskog pisca Osamua Dazaija. Bila je poznata još i kao **Atsumi Tanabe** (japanski: 田部あつみ ili 田辺あつみ, *, Tanabe Atsumi*?). Tanabe je umrla kada je zajedno s Dazaijem izvela *shinjū*, a njezina je sudbina bila inspiracija za lik Sono (japanski: 園, *, Sono*?), koji se spominje u Dazaijevoj noveli "Cvjetovi glupiranja" (japanski: 道化の華, *, Dōke no Hana*?).

## Biografija

Tanabe je rođena 1912. godine u selu Ogouchi (danas četvrt Asakita u Hiroshimi) kao četvrta kći Shimakichija i Shine Tanabe. Ime Shimeko dobila je jer su njezini roditelji planirali da im ona bude posljednje dijete, međutim ona ga nikada nije voljela te je, nakon dogovora s bratom, uzela ime Atsumi, koje je koristila i kasnije u životu. Iako je ostvarivala dosta dobre akademske uspjehe, na trećoj godini ispisala se iz Prve općinske srednje škole za djevojčice te se zaposlila kao konobarica u baru *Heiwa Home* (japanski: 平和ホーム, *, Heiwa Hōmu*?), velikom baru u centru Hiroshime.

Dok je radila u baru, upoznala je Junzōa Kōmena (japanski: 高面順三, *, Kōmen Junzō*?), vlasnika bara, s kojim je ubrzo započela suživot. Kōmen je imao želju postati kazališni glumac te su se Tanabe i on, kako bi ostvarili tu ambiciju, u ljeto 1930. godine preselili u Tōkyō. Međutim, kako Kōmen nije mogao naći posao, Tanabe se zaposlila kao konobarica u baru *Hollywood* (japanski: ホリウッド, *, Horiuddo*?) u četvrti Ginza kako bi pripomogla s obiteljskim financijama. Tu je upoznala Osamua Dazaija i postala mu ljubavnica, iako je on tada bio u vanbračnoj vezi s bivšom gejšom Hatsuyo Oyama.

Dana 28. studenog 1930. godine, Tanabe i Dazai, koji su se prije toga susreli samo tri puta, kupili su tablete za spavanje i otišli u Kamakuru. U periodu između ponoći i svitanja sljedećega dana, Dazai i Tanabe predozirali su se tabletama za spavanje i ušli u more na plaži nedaleko od hrama Koyurugi s ciljem da izvrše *shinjū* (dvostruko samoubojstvo). Tanabe je preminula, dok je Dazai spašen jer su njegovo besvjesno tijelo pronašli ribari s broda koji je slučajno prolazio nedaleko od plaže. Kako je Dazaijeva obitelj imala određeni utjecaj, slučaj je zataškan, a mediji su pisali da je Dazai pronađen na plaži, gdje je zaspao nakon što je uzeo tablete za spavanje. Policija je čak razmišljala o pokretanju kaznenog postupka za pomaganje u samoubojstvu protiv Dazaija, ali je slučaj u konačnici odbačen, vjeruje se zato što je nadležni tužitelj, Uno, bio član obitelji Matsuki i tako Dazaijev rođak, dok je inspektor koji je vodio slučaj bio rodom iz Kanagija, odakle je dolazila i Dazaijeva obitelj, što je također išlo u korist Dazaiju.

Međutim, sam Dazai je u svojim djelima "Osam pogleda na Tōkyō" (japanski: 東京八景, *, Tōkyō Hakkei*?) i *Nečovjek* (japanski: 人間失格, *, Ningen Shikkaku*?) otkrio što se zapravo dogodilo te je opisao okolnosti Tanabeine smrti i njegovog neuspješnog suicida. Također, Tanabe se spominje u noveli "Cvjetovi glupiranja" (japanski: 道化の華, *, Dōke no Hana*?), kao Sono (japanski: 園, *, Sono*?), koja je napisana kao refleksija na Dazaijev oporavak nakon neuspješnog suicida s Tanabe.

Tanabeina smrt kasnije je postala predmetom teorija zavjere; kako je Dazai u to doba redovito koristio tablete za spavanje, njegov je organizam bio naviknut na njih, dok Tanabein nije. Uz to, pasus s početka novele "Cvjetovi glupiranja" (japanski: 道化の華, *, Dōke no Hana*?) doveo je do teorija da je Dazai zapravo ubio Tanabe, međutim tu se radi samo o interpretaciji teksta i ne postoje nikakvi konkretni dokazi koji bi podržali tu teoriju.

## Bilješke

## Reference

## Literatura

* 猪瀬, 直樹 (2000), ピカレスク 太宰治伝, 小学館, ISBN 4-093-94166-1
* Dazai, Osamu, *The Flowers of Buffoonery*, preveo Sam Bett, New Directions Books, 2023.